Σχεδιάγραμμα για την ενότητα από τη χρεοκοπία στο στρατιωτικό κίνημα στο Γουδί
Η δυσαρέσκεια διάφορων κοινωνικών στρωμάτων
-Κατά την περίοδο διακυβέρνησης της χώρας από το Χαρίλαο Τρικούπη το όραμα για ένα σύγχρονο κράτος, το οποίο θα ήταν οικονομικά ανεπτυγμένο και ισχυρό στη διεθνή σκηνή, δεν πραγματοποιήθηκε. Παρά τη φορολογική επιβάρυνση των πολιτών το κράτος οδηγήθηκε σε πτώχευση.
-Αστοί και διανοούμενοι απογοητεύονταν όλο και περισσότερο από τη γενικότερη κατάσταση και την αναποτελεσματικότητα του κράτους, το οποίο χαρακτηριζόταν από μία βραδυκίνητη γραφειοκρατία. Δεν έβλεπαν την επιθυμητή  οικονομική ανάπτυξη ενώ έβλεπαν ότι μεγάλωνε η απόσταση από τα ευρωπαϊκά κράτη.
-Ανάλογη δυσαρέσκεια επικρατούσε και σε μεγάλο μέρος των μικροκαλλιεργητών.
-Οι αξιωματικοί του στρατού ήταν επίσης δυσαρεστημένοι, καθώς εκτιμούσαν ότι  λόγω οικονομικής αδυναμίας ο στρατός θα ήταν αναποτελεσματικός σε περίπτωση πολέμου. 
-Όλα αυτά οδήγησαν σε κρίση της εμπιστοσύνης προς τα κόμματα συλλήβδην, οι άνθρωποι πίστευαν ότι οι θεσμοί και τα κόμματα δεν ήταν ικανά να ικανοποιήσουν τις επιθυμίες τους.
Το διάστημα από το 1893 ως τον ελληνοτουρκικό πόλεμο του 1897
-Στο διάστημα από την πτώχευση του 1893 έως τον ελληνοτουρκικό πόλεμο του 1897 τα δύο μεγάλα κόμματα προσπάθησαν να υλοποιήσουν το πολιτικό τους πρόγραμμα, χωρίς όμως επιτυχία, γεγονός που δημιούργησε την εντύπωση του γενικού αδιέξοδου. 
-Ούτε το δηλιγιαννικό κόμμα μπόρεσε ελλείψει χρημάτων να τηρήσει την υπόσχεσή του για λιγότερους φόρους, ούτε το τρικουπικό να συνεχίσει τα εκσυγχρονιστικό του πρόγραμμα.
Οι πολιτικές εξελίξεις ως το 1909
-Ο ελληνοτουρκικός πόλεμος που τελείωσε με ολοκληρωτική ήττα της Ελλάδας επέτεινε το πολιτικό αδιέξοδο.
-Η δυσπιστία προς τα κόμματα κορυφώθηκε και έδωσε στο Γεώργιο την ευκαιρία να επιβληθεί στο Κοινοβούλιο και να ασκεί προσωπική πολιτική.
-Όσες μεταρρυθμίσεις έγιναν μέχρι το 1909 κατά κύριο λόγο από κυβερνήσεις του τρικουπικού κόμματος υπό την ηγεσία του Γεωργίου Θεοτόκη ήταν διοικητικού χαρακτήρα(π.χ. αποκέντρωση)
Η ομάδα των Ιαπώνων
-Το μοναδικό νέο πολιτικό στοιχείο έως το 1909 ήταν η εμφάνιση της κοινοβουλευτικής ομάδας των Ιαπώνων, πολιτικού μορφώματος υπό το Δημήτριο Γούναρη που ιδρύθηκε το 1906.
-Επίκεντρο της κριτικής του ήταν η αδυναμία του πολιτικού συστήματος να προσαρμοστεί στις εξελίξεις της κοινωνίας.
-Η ομάδα δεν μπόρεσε να επιβιώσει και διαλύθηκε το 1908.
-Εν τω μεταξύ οι συντεχνίες και οι εργατικές ενώσεις έκαναν διαδηλώσεις  ζητώντας φορολογικές ελαφρύνσεις και περιορισμό της γραφειοκρατίας.
Ο Στρατιωτικός Σύνδεσμος και το κίνημα στο Γουδί
-Το 1909 συντελείται μία τομή στην πολιτική ιστορία της Ελλάδας γενικότερα και των πολιτικών κομμάτων ειδικότερα.
-Στις 15 Αυγούστου 1909 εκδηλώθηκε κίνημα στο Γουδί, το οποίο έγινε από το Στρατιωτικό Σύνδεσμο , μία μυστική ένωση στρατιωτικών με αιτήματα που αφορούσαν μεταρρυθμίσεις α)στο στρατό β) τη διοίκηση γ) τη δικαιοσύνη δ) την εκπαίδευση και ε) τη δημοσιονομική πολιτική.
-Ο Στρατιωτικός Σύνδεσμος δεν εγκαθίδρυσε δικτατορία αλλά προώθησε τα αιτήματά του μέσω της Βουλής.
Οι διαδηλώσεις των συντεχνιών και τα αποτελέσματα του κινήματος στο Γουδί. 
-Με αφορμή το κίνημα έγινε στις 14 Σεπτεμβρίου μεγάλη διαδήλωση των επαγγελματικών σωματείων της πρωτεύουσας. Οι διαδηλωτές υποστήριξαν το διάβημα του Στρατιωτικού Συνδέσμου και υπέβαλαν ψήφισμα στο παλάτι με το οποίο ζητούσαν την επίλυση σειράς οικονομικών αιτημάτων.
-Υπό την πίεση του Συνδέσμου η Βουλή ψήφισε χωρίς ιδιαίτερη προετοιμασία και συζήτηση μεγάλο αριθμό νόμων, που επέφεραν ριζικές αλλαγές.
-το Φεβρουάριο του 1910 η Βουλή αποφάσισε την αναθεώρηση ορισμένων άρθρων του Συντάγματος.
-Έτσι προκηρύχθηκαν εκλογές από τις οποίες προήλθε αναθεωρητική βουλή.
-Στις 15 Μαρτίου 1910 ο Στρατιωτικός Σύνδεσμος διαλύθηκε έχοντας επιτύχει τις επιδιώξεις του. 


